Melrose

Melrose oli suomalainen Vantaan Länsimäestä lähtöisin oleva rock’n’roll-yhtye, joka musiikissaan yhdisti perusrockia rockabillyyn ja rock’n’rolliin.  Melrosen johtohahmo oli kitaristi-laulaja Tokela (oik. Mika Tuokkola). Yhtyeen kolmella ensimmäisellä levyllä soittivat hänen lisäkseen rumpali Jarmo ”Jami” Haapanen ja pystybassoa soittanut Reijo ”Repa” Nurmi. Vuonna 1991 Nurmen tilalle tuli Roger Nieminen, joka soitti sähköbassoa. 

Yhtyeen suosio oli Suomessa suurimmillaan 1980-luvun loppupuolella. Yhtye teki urallaan myös useita kiertueita ulkomailla. Melrose esiintyi myös Aki Kaurismäen elokuvissa Hamlet liikemaailmassa (1987) ja Laitakaupungin valot (2006). Yhtyeen rumpali Jami Haapanen kuoli vuonna 2024. Melrose lopetti toimintansa vuonna 2025.

 Yhtyeen ura 
Melrose sai alkunsa Vantaan Länsimäessä vuonna 1981. Traditionaalisena rock’n’roll-yhtyeenä aloittanut yhtye sai vaikutteita Johnny Burnetten ja Eddie Cochranin kaltaisten rockabilly-muusikkojen lisäksi myös punk-rockista, rhythm’n’bluesista ja hardrockista. 

Melrose teki levysopimuksen helsinkiläisen One Inch Rockin Electric Kid Records -alamerkin kanssa. Ensimmäinen single ”Coming Out Soon” / ”Real Dream” ilmestyi kesällä 1986. Samana vuonna julkaistiin myös Melrosen ensimmäinen albumi, jonka kappaleesta ”Rich Little Bitch” tuli suosittu. Kappale herätti huomiota myös ulkomailla ja yhdysvaltalainen rock-yhtye Dash Rip Rock levytti siitä oman cover-versionsa albumilleen Not of This World (1990).  

Vuonna 1987 ilmestyi Melrosen toinen albumi Another Piece of Cake, jolla oli muun muassa Nasty Suiciden alunperin Wyrd Things -yhtyeelleen kirjoittama kappale ”I Can Hear the Devil Calling”. Melrose nousi Suomen suosituimpien rock-yhtyeiden joukkoon ja sai maineen ahkerasti keikoilla kiertävänä ja energisenä esiintyjänä. Omien keikkojensa lisäksi yhtye säesti Suomen ensimmäistä queer-artistia Kainkäärmeenpoikaa, teki yhteiskeikkoja Sielun Veljien kanssa sekä lämmitteli ZZ Topin, Wilko Johnsonin ja Guns N’ Rosesin kaltaisia maailmantähtiä. Yhtyeen kolmas albumi Full Music (1990) oli edeltäjiään musiikkilisesti monipuolisempi albumi. Samalla se jäi yhtyeen alkuperäisen levytyskokoonpanon viimeiseksi levyksi, kun yhtyeen basisti Repa Nurmi erosi yhtyeestä.

Alkuperäisen basistin korvasi vuonna 1991 bändin roudari Roger Nieminen, joka tunsi ohjelmistoa jo ennestään ja asui lähellä yhtyeen sen aikaista treenikämppää Lepakkoluolaa. Roger Niemisen aikaisen Melrosen esikoisalbumi oli vuonna 1993 ilmestynyt Rock My World, jonka yhtye kävi äänittämässä Yhdysvalloissa. Albumin tunnetuin kappale on Ismo Alangon säveltämä ”Human Rights for Snakes”. Levyllä vieraili toisena kitaristina Smack-yhtyeen Rane Raitsikka. Rock My World -albumia seurasi laulaja Tokelan tuottama albumi Trio (1996) sekä vuonna 2002 ilmestynyt It’s in the Bag ja yhtyeen viimeiseksi jäänyt studioalbumi Got it Made (2015). 

Rumpali Jami Haapanen kuoli toukokuussa 2024. Haapasen viimeiseksi jäänyt keikka Kuudennella linjalla oli äänitetty, ja siitä tehtiin yhtyeen livelevy Melrose Live. Albumi julkaistiin 10. joulukuuta 2025, kun yhtye esiintyi Tavastialla vierailevien rumpalien avustamana jäähyväiskonsertissa.

 Diskografia 
 Studioalbumit 








 Livealbumi 

 Melrose Live (2025)

 Kokoelma-albumit 

 Melrose (1989, kokoelma)

 First Albums (1994, kokoelma)



 Singlet 


  DVD 
  In The Meanwhile (2009)

 Lähteet 

 Aiheesta muualla 

 Meteli.net: Melrose
 Melrose Johannan sivuilla 
 Ylen Elävä arkisto: Melrose

Luokka:Suomalaiset rockyhtyeet
Luokka:Suomalaiset rockabilly-yhtyeet